b'\n_START_ARTICLE_\nKey Ensemble\n_START_PARAGRAPH_\nKey Ensemble on turkulainen puoliammattilaispohjalta toimiva kamarikuoro, joka on perustettu vuonna 2005. Kuoron taiteellisena johtajana toimii t\xc3\xa4ll\xc3\xa4 hetkell\xc3\xa4 kapellimestari ja kuoronjohtaja Teemu Honkanen.\n_START_SECTION_\nMenestyst\xc3\xa4 koti- ja ulkomailla\n_START_PARAGRAPH_\nKey Ensemble on t\xc3\xa4h\xc3\xa4nastisen olemassaolonsa aikana saavuttanut jo varsin huomattavaa kansainv\xc3\xa4list\xc3\xa4 menestyst\xc3\xa4 ja kuoro on tullut tunnetuksi etenkin innovatiivisista konserttiohjelmistaan. Kuoron ensimm\xc3\xa4inen levytys Missa Baltica valittiin Suomessa vuoden 2011 kuorolevyksi ja Yhdysvalloissa parhaaksi klassiseksi albumiksi Contemporary A Cappella Recording Award (CARA) 2012 -\xc3\xa4\xc3\xa4nitekilpailussa.  _NEWLINE_Lokakuussa 2013 Key Ensemble voitti Luxemburgissa arvostetun kansainv\xc3\xa4lisen Let the Peoples Sing -kuorokilpailun, jonka j\xc3\xa4rjest\xc3\xa4\xc3\xa4  Euroopan yleisradiounioni EBU. CARA-palkinnon Key Ensemble voitti jo toistamiseen, kun sen toinen levy Ave Maria \xe2\x80\x93 Aurora Borealis valittiin vuoden klassiseksi albumiksi Contemporary A Cappella Recording Award 2014-\xc3\xa4\xc3\xa4nitekilpailussa.  _NEWLINE_Kes\xc3\xa4ll\xc3\xa4 2014 brittil\xc3\xa4inen taidemusiikkia k\xc3\xa4sittelev\xc3\xa4  Gramophone-lehti puolestaan nosti kuoron All-Night Vigil -albumin yhdeksi parhaista levytyksist\xc3\xa4, joita Sergei Rahmaninovin Vigiliasta on koskaan tehty ja Suomessa levy valittiin vuoden 2014 suomalaiseksi kuorolevyksi.  _NEWLINE_Kolmannen Vuoden suomalainen kuorolevy -palkinnon Key Ensemble voitti vuoonna 2016 albumillaan Cast into the Sea.\n_START_SECTION_\nKuoron toiminta\n_START_PARAGRAPH_\nPeriodeittain ty\xc3\xb6skentelev\xc3\xa4 puoliammattilaispohjainen kuoro muodostuu t\xc3\xa4ll\xc3\xa4 hetkell\xc3\xa4 noin 45 hengen vahvuisesta laulajapankista, josta kootaan kutakin produktiota varten ohjelmiston tarpeiden mukainen laulajisto.  _NEWLINE_Kuoron monipuolinen ohjelmisto ulottuu renessanssista aina uusimpaan aikamme musiikkiin, ja kuoro on tilannut sek\xc3\xa4 kantaesitt\xc3\xa4nyt useita uusia suomalaisia kuoroteoksia. Omien tuotantojensa lis\xc3\xa4ksi Key Ensemble on vieraillut kotimaassa mm. Savonlinnan Oopperajuhlilla, Turun, Naantalin, Korsholman ja Kauniaisten Musiikkijuhlilla, Tampereen S\xc3\xa4veless\xc3\xa4 sek\xc3\xa4 Urkuy\xc3\xb6 & Aaria-, VocalEspoo- ja LuostoClassic-festivaaleilla. Yleisradio on ollut Key Ensemblen aktiivisimpia yhteisty\xc3\xb6kumppaneita jo useamman vuoden ajan ja kuoro on esiintynyt my\xc3\xb6s Radion sinfoniaorkesterin kanssa Helsingin Musiikkitalossa._NEWLINE_Helmikuussa 2014 Suomen Kulttuurirahasto my\xc3\xb6nsi Key Ensemblelle merkitt\xc3\xa4v\xc3\xa4n Katapultti-apurahan ammattimaisen kamarikuorotoiminnan vakiinnuttamiseen ja joulukuussa 2015 kuoro sai Koneen S\xc3\xa4\xc3\xa4ti\xc3\xb6lt\xc3\xa4 avustuksen ammattikuorohankkeensa runkokuorovaiheen k\xc3\xa4ynnist\xc3\xa4miseksi, mik\xc3\xa4 mahdollisti\xc2\xa0 vakituisten \xc3\xa4\xc3\xa4nenjohtajien palkkaamisen vuonna 2016. _NEWLINE_Vuonna 2017 Suomen Kulttuurirahasto jatkoi tukeaan Key Ensemblelle ja mahdollisti runkokuorotoiminnan jatkumisen j\xc3\xa4lleen vuodeksi eteenp\xc3\xa4in. Vuoden alusta kuorolla on ollut palkattuina \xc3\xa4\xc3\xa4nenjohtajien lis\xc3\xa4ksi jo vara\xc3\xa4\xc3\xa4nenjohtajat eli yhteens\xc3\xa4 kahdeksan vakituista laulajaa. _NEWLINE_Kuoron kotis\xc3\xa4velt\xc3\xa4j\xc3\xa4n\xc3\xa4 on Mikko Heini\xc3\xb6.'